**מהם הכלים שלנו להתמודדות עם אירועי משמעת בטיולים?**

רקע: במהלך טיולי פסח אנו עלולים לפגוש התנהגויות שונות שמפירות את המרחב בטוח ופוגעות בתחושת המוגנות של חברי/ות הקבוצה. כדי להתמודד בצורה מטיבה עם האירוע, עלינו להכיר את הכלים השונים שיש ברשותנו ולדעת להשתמש בהם כהלכה. לעיתים, בזמן אמת בו מתרחש האירוע, אנו נוטים לפעול מהבטן, על פי אינסטינקט, ולאו דווקא על פי היגיון וסדר פעולות חינוכי ויציב. ביחידה זו לחדד את הכלים החינוכיים שקיימים להתמודדות בשטח ולמניעה בתהליך ההכנה, לתרגל מקרים אפשריים שונים ולעודד למידה עצמית ועצמאית לשימוש בכלים.

**מתודה 1: פירוק**

נבקש מהמשתתפים/ות לכתוב על גבי כרטיסיות את כל הכלים שהם מכירים/ות שעומדים לרשותם/ן בהתמודדות מול אירוע משמעתי בטיול. נבקש שכל כלי ייכתב בכרטיסייה נפרדת. לאחר שכל המשתתפים/ות יפזרו את הכרטיסיות ברצפת החדר, נבקש משני משתתפים/ות לסדר את הכלים על פי שלושה צירים- שלוש כותרות. לאחר מכן, אנו נוביל לשלושה צירים מרכזיים- מודלים ולמידה מאירועים, אני ועצמי, שותפים/ות וחובת היוועצות.

נשאל:

1. האם יש כלי שלא התייחסתם אליו ככלי?
2. אילו מהכלים הכרתם/ן? אילו לא?
3. מדוע אנו מתייחסים/ות ל"אני ועצמי" ככלי?

**מתודה 2: חשיבה משותפת**

נחלק את המשתתפים/ות ל-4 קבוצות. כל קבוצה תקבל אירוע אחר שיכול להתרחש במהלך טיולי פסח. נבקש מכל קבוצה לנתח את האירוע על פי השאלות המנחות ובהתייחסות לעבר, הווה, עתיד. זאת מתוך הבנה כי אירועי המשמעת מושפעים מתהליכי ההכנה, וכן גם סגירתם אחרי הטיול משמעותית מאוד להמשך השנה.

לאחר מכן נחזור למליאה וכל קבוצה תציג את עיקרי הדברים.

**מקרים:**

**מקרה א'-** במהלך הערב השני של טיול ח' החליטו בני הגדוד של שבט x להזמין את הבנות של שבט y לשתות איתן מעט אלכוהול באוהל שהביאו איתם בתיק לטיול. אחת מהבנות בשבט y סיפרה לחברה שלה משבט x, שהעבירה את המידע הלאה למדריך השכבה שלהם שנכח בטיול.

**מקרה ב'-** בלילה הראשון של טיול ז' מתברר לכם/ן שבאחד השבטים יש מרד של הגדוד מול המדריכים/ות שלה בשל סידורי הלינה באוהל. לאחד מבני הגדוד לא היה מקום לישון, על כן המדריכים/ות ביקשו ממספר בנים להכניס את אותו הילד איתם לאוהל. הבנים סירבו בטענה שאותו הילד מציק, לא נעים, לא מגיע הרבה לצופים והם לא חברים שלו. לאחר התעקשות מצד המדריכים/ות, בני הגדוד אספו את כל הגדוד והמרידו אותם/ן שהם לא ממשיכים/ות את הטיול עד שהמדריכים/ות לא מוצאים סידור אחר לאותו הילד.

**מקרה ג'-**בבוקר השני בטיול ט', מתברר שנגנבו במהלך הלילה צעיפיםמשבט אחד בהנהגה**.** מיד מבוצע זמן עצירה בכל השבטים אך אף שבט לא לוקח אחריות והטיול ממשיך כרגיל. במהלך אותו הערב, השבט ממנו גנבו את הציוד מחליט לסגור חשבון ויוצא למסע נקמה באחד השבטים שהוא חושד בהם. בני השבט נכנסו לאוהלים, פתחו את התיקים האישיים וגנבו חזיות ותחתונים מתוכם.

**מקרה ד'-**לאחר ריב אלים שהתרחש בין שני בנים בגדוד ח', הוחלט לשלוח את שניהם הביתה. המרכז הבוגר של השבט הנחה את המדריכים להתקשר להורים ולבקש מהם להגיע לאסוף את הילדים. אחד מהמדריכים מסרב לעשות זאת בטענה שהריב לא באמת היה כזה אלים ושהוא לא מוכן לשלוח את הילד הביתה, ומוסיף- אם הילד נשלח הביתה אני נשלח איתו. הצוות שומע את טענת המדריך ומתפצל- חלקו עם המדריך וחלקו עם המרכז הבוגר. בזמן הוויכוח החניכים נשארים לבד בזמן הבישול.

שאלות מנחות:

1. מה מפריע לנו באירוע זה?
2. אילו ערכים נפגעו?
3. עבר- אילו כלים עומדים לרשותי בתהליך ההכנה למניעת אירוע כמו זה?
4. הווה- אילו כלים עומדים לרשותי להתמודדות עם אירוע זה במהלכו?
5. עתיד- מה עליי לעשות לאחר האירוע? באילו כלים כדאי שאשתמש?

**מתודה 3: התבוננות**

נבקש מכל משתתפ/ת למלא את דף ההתבוננות שמתייחס לכלים השונים הקיימים. המטרה בדף זה היא לוודא כי כל משתתפ/ת מכיר את הכלים שמופעלים אצלו/ה באופן טבעי, כמו כן, להכיר את הכלים שיותר מאתגרים אותו/ה, ולחדד כיצד השותפים/ות לדרך יכולים לסייע בצמיחה, גדילה והתפתחות.

במידה ויתאפשר, ניתן לחלק את המשתתפים/ות לזוגות, שם ישתפו בתובנות מרכזיות מדף ההתבוננות האישי.